Ábōg dī, mǐ ngávəŋan, mǐ ngabɔ é mam máyénē sósōō, mǐ mān soě bə̄bə́nyāŋ báán, mǐ ngáwé óyīlí élad á mís mámā étē á zāŋ Tə́mpɛl yǎ á bəgə́ dzwé dáma. 16Á mvús, ńdɔ mǐ ngátsénde kíŋ, mod ósə ǎ ngadúgan nɔŋ ólɔ̌ wóé, fám ngə́ mīníngá, yǎ mī ngátádi mǎn soě fīlí ai bɔ́ bə́bēn, mǐ ngánɔd bɔ́ naa bə́ dúgán nyían étīē ólɔ̌. 17Asú tē hḿ Ńtondôbə a kɔ́bɔ̄ nâ: myá ndzí kig ma bɔ̌ mə̄wóg nə́ mǐ dúgán bəbə́nyɔ̄ŋ bân fīlí dzābán, anə́ mod a soege mǎnyāŋ. Ńdɔ̄ hḿ maa, mǎzu dzoge ókəŋ bítá ai mbada mənye ai zie filí á nyɔ́l dzāān, mə vəŋán fə̄ mínā ángōndō dzóm ású məyɔŋ mə́sə̄ yā sí ndon. 18É bod bə́ ngábə́ élad dzáma, təge nyiě bībúg yā élad bɔ́ bə́bēn bə́ ngálad á mís máma, mayi bɔ̌ naa bə́ fūlán ai etɔ̌ŋ nyǎg yā bə́ ngátsíg bifas bíbɛ̄, nə́ bə́ lɔd á zāŋ bifas bítē. 19Bitɔŋ míńtómba yā Yúda ai émí yā Yērúzalɛm, ai é bod básyé á ndá ǹkúkúmá ai bəfada ai é bod bə́sə̄ bə́ bə̄lə́ mə̄sí, ébá bə́sə̄ bə́ ngálod á zāŋ bifas bí étɔ̌ŋ nyag, 20mavə́ bɔ̄ á mɔ́ míńzízíŋ myábán ai á mɔ́ mə́ é bod báhəle bɔ́ ai enyiŋ, mim̀bim myábán myâyi vəŋǎn bīdí bí ánɔ̌n yā yób ai tsíd yā sí. 21Ḿfág yā ábə Sédésias, ǹkúkúmá yǎ Yúda, ai bitɔŋ miǹtómbā bíé, mavə́ bɔ̄ á mɔ́ míńzízíŋ myábán, á mɔ́ mə́ ébá báhəle bɔ́ ai enyiŋ, ai á mɔ́ mə́ ǹkunda bítá ńkúkúmá yǎ Babilón, yā ó ndəm kə oyǎb ai mínā. 22Ma nyɔ́ māzu və́ ábéndē, Ǹtondôbə énye a kɔ́bɔ, ­mə dúgán fə ai bɔ́ é tísɔn nyí nə́ bə́ zu lúman ai dzɔ, bə́ nɔŋ dzɔ, bə́ tǔm fə dzɔ ndóan. Ńdɔ̄ fə mǎyi bɔ̌ naa bətísɔ̌n yā Yúda bə́ və̄ŋán bifun bí māl yā mod ǎ tɔ̄á kig étēde.